"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade meie Kaisanieme tänava stuudiost.
Tere tulemast saatesse!
Täna õpetab Esa Juutilainen.
Tema teemaks on haigete eest palvetamine
ja tervenemine Piibli valguses.
One Way raadio- ja telesaated on aken One Way maailma.
Tahame julgustada nende kaudu kristlasi
nägema Jumala võimalusi tänapäeva maailmas
ja jagama meie ees seisvaid suuri väljakutseid.
One Way tegutseb peamiselt vabatahtlike töötajate
ja annetuste abil.
Teeme tööd vähese raha, kuid suure südamega.
Meie saladuseks on eestpalve.
Palve kaudu osalevad meie töös tuhanded inimesed
maailma erinevates paikades.
Neid leidub nii India ja Malawi savionnidest
kui ka Soome kodudest.
Täname Jumalat iga kristlase eest, kes meid toetab.
Tule sinagi kaasa!
Aktuaalset infot saad meie lehest "Raportti" või internetist.
One Way palverindega võid ühineda ka telefoni teel.
Õpetussõnad 7:10 -
Ära ütle: "Miks olid endised ajad paremad kui nüüdsed?"
Sest seda sa ei küsi targasti.
Seda kirjakohta mõistetakse tihti nii, et ei tohi minevikku meenutada.
Kui mõni inimene on olnud kunagi tuline,
otsinud Jumalat, palvetanud palju ja lugenud Piiblit,
kogenud Jumala juhtimist ja imesid,
kuid seejärel on tema usk jahenenud ja ta on vaimselt külmaks muutunud,
ei koge ta enam Jumala imesid ja mõtleb,
miks olid siis mu elus Jumala imed ja täna enam mitte?
Just seda see kirjakoht mõtlebki.
Pole mõtet imestada, milles asi on.
Apostlite tegudes näeme, kuidas nad elasid mäejutluses.
Neil oli tõsi taga, nad palvetasid koos,
otsisid kogu südamest Jumalat ja olid siirad.
Usklikel oli üks süda ja üks meel, öeldakse seal.
Kui võrdleme seda tänapäevaga, peame tunnistama,
et me ei ela samamoodi.
Jumal on andnud igal ajastul ärkamisaegu.
Neile on eelnenud see, et keegi saab ärkamisest nägemuse,
nad palvetavad, et Jumal end ilmutaks.
tahtes näha Jumala tegusid.
Neil on tekkinud ärkamise järgi nii suur vajadus,
et nad on palvetanud otsekui nad sureksid,
kui Jumal ärkamist ei too.
Nad otsekui ei suudaks elada, kui Jumal end ei ilmuta.
Kui Jumal annab ärkamise, ei tule see alati oodatud kujul.
Soome nelipühiärkamise palvetasid välja lestadiaanlased.
Kuid see ei tulnud nii, nagu nad olid arvanud.
Seda juhtub tihti.
Mõned inimesed elavad pidevas ärkamises,
näevad oma elus pidevalt imesid ja Jumala tegusid
ning elavad Apostlite tegudes.
Viisin ühele vanatädile kord jõululilli
ja mõtlesin, kuidas teda julgustada, kuid ta oli täis Jumala tuld
ja rääkis Jumala imedest, mis temaga olid juhtunud.
Mõtlesin, et ei tahakski tema juurest lahkuda.
Kuidas on võimalik, et keset maailma elab inimesi,
kes on nii lähedal Jumalale ja kogevad pidevalt Tema imesid?
Meil on alati seletus, kui midagi ei sünni,
kuid tihti ei julge me ausad olla. Lahjendame Piiblit.
Mõtleme, et kui Jumal ei tegutse ja ärkamist ei anna,
ei saa me sinna midagi parata. See pole siiski päris nii.
Asja teine pool on see, et me ei mõista armus elamist.
Kui loeme Vana ja Uut Testamenti,
ajame väga kergesti segamini käsuseaduse ja armu.
Me ei ela enam käsuseaduse, vaid armu all.
Püüame läheneda Jumalale oma tegude või meeleparandustegude kaudu.
Kujutleme nagu võiksime olla Jumalale meelepärased oma tegudega;
sellega, kuidas elame.
Võime olla Jumalale meelepärased vaid ühel viisil -
uskudes Jeesusesse.
Kui seda mõistame, näeme, et meie teod on läbi,
kuna Jeesus tegi kõik ära.
Kathryn Kuhlmannilt küsiti kunagi, miks tema koosolekutel
terveneb rohkem uskmatuid kui usklikke.
Tema meelest oli see nii, kuna usklikud püüavad
Jumalale meelepärased olla ja oma tervenemist
Jumala ees kuidagi ära teenida.
Uskmatud aga ei mõtlegi sellele.
Väga tihti takistavad meie teod Jumala ilmumist,
kuna läheneme Talle oma teenete läbi.
Armu mõistmise eelduseks on see, et me puudulikud usklikud
oskame elada rikast elu Kristuses osaduses Jumalaga.
Peame mõistma, et meid on peidetud Kristusse
jumalariigi täieõiguslike kodanikena.
Vaatamata kõigile meie nõrkustele,
võime me vastu võtta Jumala ande ja Tema armu.
Elame vere all; elame armus.
Vana Testamendi ajal pidid inimesed pidevalt
Jumalat lepitama, oma patte lunastama,
ohvreid tooma ja meelt parandama.
Peame mõistma, et Jeesus tegi kõik ja meie võime Kristuses hingata.
Ükskõik kui patuse või läbikukkununa sa end täna tunned,
kui oled usus, näeb Jumal sinus vaid täiuslikku Kristust.
Kui seda mõistame, näeme, et igaühel on õigus
võtta vastu Jumala tervenemine.
Mul on kolm poega. Noorim ronis mulle kord sülle.
Ta võttis mul kaela ümbert kinni ja ma küsisin, kas ta armastab mind.
Ta vastas: armastan.
Küsisin, kas ta arvab, et minagi teda armastan?
Ta vaatas mind hämmastunult ja vastas: Armastad.
Küsisin siis, miks ta arvab, et ma teda armastan.
Ta mõtles veidi kortsus kulmul, naeratas siis laialt
ja ütles: Seepärast, et ma olen sinu laps.
Mõistsin, et Jumal rääkis mulle, et armastab mind,
kuna olen Tema laps, mitte seetõttu,
et oleksin eriti edukas või teinud midagi väga hästi,
vaid lihtsalt seetõttu, et sündisin Jumala lapseks.
Kui mõistame, et meil on Jumalaga selline suhe nagu lapsel isaga,
teame, et elame armus.
Jumal ei armasta meid vastavalt sellele,
kui hästi meil asjad korda lähevad või kui tihti me meelt parandame.
Ta armastab meid seetõttu, et oleme sündinud Tema lastena.
Kui elame osaduses Jumalaga ja Tema valguses
ning kogu puudulikkuses rõõmustame Jumala armastuse üle,
saame näha Jumala tegusid.
Kuidas suudab puudulik inimene elada Jumala valguses?
See ongi arm. See on elu armus.
Kui elame Jumala armus, Jumala täielikus andeksandmises,
õpetab Jumala arm meid hülgama patuse elu.
Tiituse 2:11 -
Jah, Jumala arm on ilmunud päästvana kõigile inimestele
ja kasvatab meid, et me, öeldes lahti jumalakartmatusest
ja ilmalikest himudest, elaksime praegusel ajal mõõdukalt
ja õiglaselt ja jumalakartlikult.
On suurepärane elada armu poolt kasvatatuina.
See ei ole käsureligioon, vaid elu armus ja andeksandmises.
See tähendab pidevat elu Jumala armastuses ja andeksandmises,
elame Jeesuse vere all.
See armastus põhjustab seda, et me ei taha enam pattu teha.
Kolmas, mis meil peab Jumala tegude nägemiseks olema,
on usk.
Heebrealastele 11:6 -
Ilma usuta on võimatu olla meelepärane,
sest kes tuleb Jumala juurde, peab uskuma, et tema on olemas
ja et ta annab palga neile, kes teda otsivad.
Mõistame, et usk on kogu pääste alus.
Võime arvata, et see tähendab vaid usule tulemist.
Kuid see pole nii.
Jumalale lähenemine usus on Jumala tegude kogemise eeldus.
Haigete eest palvetamise puhul olen kuulnud öeldavat,
et usk peab olema sellel, kes palvetab.
Kui Jumal tekitab usu, nii et keegi paraneb haigusest,
pole vahet, kas see usk on sellel, kelle eest palvetatakse
või palvetajal.
Kord tuli üks naine eestpalvele ja jutlustaja küsis, mille eest.
Naine nimetas oma tõve ja jutlustaja küsis,
kas ta mõistab, et peab uskuma, et Jumal tervendab.
Ta ütles, et usub.
Jutlustaja tsiteeris siis Jakoobuse kirja,
et see, kes ei palu usus, sarnaneb merelainega
ja selline inimene ei tohiks Jumalalt midagi oodata.
Usud sa ikka kindlasti tervenemist? Jah, kinnitas naine.
Seejärel jutlustaja palvetas ja küsis pärast naiselt,
kas ta sai terveks. Naine vastas, et ei.
Jutlustaja vastas, et seda ta oligi kahtlustanud.
Vahel nõuame teistelt usku, mida meil endalgi pole.
ja süüdistame teisi selle eest, et mingeid usuasju ei sünni.
Inimene, kes elab Jumala lähedal, elab selles usus.
Usun, et kellelgi pole kindlat vastust,
miks kõik inimesed ei tervene, kui nende eest palvetatakse.
Usun, et Jumal tahaks palju rohkem haigeid tervendada.
Kui Jeesus läks Betsata tiigi äärde ühe mehe eest palvetama,
ootas seal traditsiooni järgi 350-400 inimest vee liigutamist.
Miks läks Jeesus sinna ja tervendas ühe inimese?
Miks Ta ei tervendanud kõiki?
Sellele võib mitmeid vastuseid välja mõelda.
Üksnes Jumal teab, mis see vastus on.
Ja toogi mees ei lähenenud Jeesusele. Piiblist ei ilmne kuidagi,
et ta oleks palvetanud või midagi.
Ta ootas, et tuleb ingel, kes liigutab vett ja ta paraneb.
Kui mõni inimene tuleb koosolekule, et palvetataks tema tervenemise eest,
räägib see, et tal on mingi usk sellesse,
et Jumal tervendab inimesi.
Kui inimese eest palvetatakse, jätan mina selle Jumala kätte,
kas ta saab terveks või mitte. See on Jumala käes.
Teine asi on siis, kui Jumal teeb midagi erilist,
nii et me näeme, kuidas inimesed tervenevad.
Peaksime andma Jumalale võimaluse tegutseda.
Olin 24-aastaselt tööl "Risti võidus".
Mul olid tol ajal pidevad migreenihood.
Iga kolme päeva tagant olid mul tohutud peavalud.
Vahel pidin teel koju auto peatama ja tee ääres peavalust oksendama.
Vahel viidi mind peavaluga isegi haiglasse.
Mõtlesin, et ma polnud andnud Jumalale isegi võimalust tervendada.
Kuulusin misjonikogudusse ja läksin siis palvekoosolekule,
et minu eest palvetataks.
Mind võiti õliga ja palvetati ning mõtlesin,
et ma ei usu eriti, et midagi juhtuks,
kuid annan Jumalale võimaluse end tervendada.
Tegin, mida ise suutsin ja mida Piibel õhutas.
Sinna see migreen jäi.
Piibel annab praktilisi juhendeid haiguse puhuks.
Jakoobuse 5:14 -
Kui keegi teie seast on haige, siis ta kutsugu kogudusevanemad
enese juurde ja need palvetagu tema kohal
teda õliga võides Issanda nimel.
Ja usupalve päästab tõbise ja Issand tõstab ta üles,
ja kui ta on pattu teinud, siis antakse talle andeks.
Siin räägitakse ilmselt nii haigest inimesest,
kes ei saa ise kogudusse tulla.
See ei tähenda, et kui mul on peavalu,
kutsun kogudusevanemad koju palvetama,
vaid kui meil on vajadus, tuleme kogudusse eestpalvele.
Piiblist nähtub, et Jumal annab mõnele inimesele tervendamisanni.
Need armuannid toimivad inimeste eludes tänapäevalgi.
Piibel räägib tervendamisandidest, mitmuses.
1. Korintlastele 12:8 -
Nii antakse ühele Vaimu kaudu tarkusesõna,
teisele aga tunnetusesõna sellesama Vaimu poolt,
ühele usku sessamas Vaimus, teisele aga tervendamise armuande
ikka samas Vaimus.
Pange tähele, et armuannid pole võimed.
Uus soomekeelne tõlge ütleb valesti, nagu annaks Jumal kellelegi võime.
Need on armuannid, mis toimivad Vaimu mõjul
nagu kõik teisedki armuannid.
1. Korintlaste 12. peatüki alguses öeldakse,
et need on Vaimu väe avaldused.
Armuand pole võime.
See ei tähenda, et kui mul oleks prohvetliku kõne and,
vajutan nuppu ja tulebki prohveteering.
Kui Jumala Vaim tuleb mu üle ja mind mõjutab,
võin saada prohvetliku sõna.
Samuti kui keegi palvetab haigete eest,
võib see armuand Jumala Vaimu mõjul toimida,
kuid ta ise ei kontrolli seda.
Tervendamise armuandidest räägitakse mitmuses seepärast,
et neid on erinevaid.
Vahel saab inimene teadmisesõna selle kohta, et keegi terveneb,
mõni näeb Vaimus, et Jumal tervendab kedagi.
Mõnel võib olla and, et kui ta inimeste eest palvetab,
saavad nad Püha Vaimu mõjul terveks.
Vahel võib inimene saada tavakoosolekul terveks,
ilma et keegi tema eest isegi palvetaks.
Kui alustasin 28 aasta eest oma kiirtrükikoda,
tegin ise kõiki trükitöid.
Kahe aasta jooksul tekkisid mul kemikaalidest allergiasümptomid.
Lõpuks jäin päris haigeks.
Olin kasutanud käte jaoks palju kortisoonkreemi
ja nad olid kohutavas seisus - pidevalt higised või nagu tules.
Pidin kogu aeg kortisoonkreemi kasutama.
Häbenesin pangas ja mujal asju ajada, kus inimesed mu käsi nägid.
Lõpuks hakkasin verd köhima.
Seejärel algas mööda arste ja uuringuid jooksmine.
Mind taheti saata isegi töövõimetuspensionile.
Istusin kord palvekoosolekul.
Hääl läks tavaliselt õhtuks ära.
Istusin koosolekul laua ääres ja lootsin, et keegi minuga ei räägi.
Ma ei tahtnud selgitada, mis mul viga on.
Ma ei olnud kunagi palunud kellelgi enda eest palvetada.
Mõtlesin, et Jumal käskis mul seda firmat alustada,
see on Tema antud ülesanne.
Olin täiesti veendunud, et Jumal teab, mis selle taga on.
Istusin laua ääres ja toetasin kätega kurku
ning mõtlesin, kuidas välja hiilida, nii et keegi minuga ei räägiks.
Äkitselt tuli soe laine mu kätesse, kurku ja mujale,
ning kõik sai terveks.
Olin kui puuga pähe saanud.
Läksin koju ja rääkisin naisele. Ta oli endiselt küüniline.
Ta arvas, et pean siiski oma firma kinni panema,
muidu jään uuesti haigeks.
Olin juba loobunud ruumide rendilepingust,
teatanud firma lõpetamisest panka, kindlustusse ja klientidele.
Kahe nädala pärast pidin ruumid vabastama.
Mulle meenus, et meil on saun.
Ma ei olnud mitu kuud haiguse tõttu saanud saunas käia.
Teel sauna meenusid mulle käed - kas need ikka on paranenud?
Vaatasin ja need olid otsekui 20-aastase käed, täiuslikud.
Kõik murdus mu sees, hakkasin nutma.
Ütlesin Jeesusele, et ei suuda seda kunagi tasuda.
Jumal võib tervendada täiesti tavalisel koosolekul.
Peame mõistma, et see kuulub usupaketti.
Vahel Jumal näitab kellelegi, et inimesed tervenevad.
Minu elus on olnud 3 juhtumit, kus nägin, et Jumal kedagi tervendab.
Nägin, et kui panen oma käed selle inimese peale, ta paraneb.
Seda on juhtunud kolm korda.
Usk võib sündida kuuljais ka siis, kui kuulutatakse Jumala Sõna.
Algkoguduse ajal kuulutati tihti, et haiged saavad terveks.
See kuulus evangeeliumi juurde.
Apostlite teod 14:8 -
Ja Lüstras istus maas üks vigaste jalgadega mees,
emaihust saadik halvatud, kes polnud kunagi kõndinud.
Too kuulis Paulust rääkimas. Kui Paulus talle otsa vaadates märkas,
et mehel on usku saada päästetud, hüüdis ta valju häälega:
"Tõuse püsti! Seisa oma jalgadel!" Ja too hüppas püsti ja kõndis.
Siin ei öelda, et Paulusel oli usku selle mehe tervenemisse.
Paulus nägi Vaimus, et mehel on usku terveks saada.
Kuigi Paulus seda nägi, poleks mees terveks saanud,
kui Paulus poleks midagi teinud.
Mees poleks terveks saanud, kui Paulus poleks midagi öelnud.
Usk on tegutsemine selle järgi, mida näeme Vaimus,
mitte inimlike silmadega.
Usk on nähtamatute asjade tõendus, ütleb kiri Heebrealastele.
Näeme Vaimus asju, tegutseme selle järgi
ja näeme, mis sünnib.
Jakoobuse 2:21 -
Eks Aabraham, meie isa, mõistetud õigeks tegude järgi,
kui ta oma poja Iisaki viis ohvrialtarile?
Sa näed, et usk käis ta tegudega kaasas
ja sai täiuslikuks tegude kaudu.
Kui tegutseme selle põhjal, mida Jumal meile näitab,
näeme Jumala tegusid.
Kui Jeesus oli maa peal, saatis ta jüngrid kuulutama.
Ta saatis nad evangeeliumi kuulutama, kurje vaime välja ajama
ja haigeid tervendama.
Mõnede meelest oli see vaid nende ülesanne Jeesuse ajal.
Kuid Jeesus andis sama ülesande misjonikäsus ka meile.
Markuse 16:15 - Ja Jeesus ütles neile:
"Minge kõike maailma, kuulutage evangeeliumi kogu loodule!
Kes usub ja on ristitud, see päästetakse,
aga kes ei usu, mõistetakse hukka.
Kuid uskujaid saadavad sellised tunnustähed:
minu nimel ajavad nad välja kurje vaime, räägivad uusi keeli,
tõstavad paljaste kätega üles mürkmadusid,
ning kui nad jooksid midagi surmavat, ei kahjustaks see neid;
haiged, kellele nad panevad käed peale, saavad terveks."
Kui Issand Jeesus oli nendega rääkinud,
võeti ta üles taevasse, ja ta istus Jumala paremale käele.
Näeme, et kui jüngrid nii toimisid, nägid nad asju,
mida Jeesus oli lubanud.
Markuse 16:20 -
Aga jüngrid läksid välja ja kuulutasid kõikjal,
ning Issand toetas neid ja kinnitas sõna tunnustähtedega.
On õige rääkida, et Jumal tervendab haigeid,
kuigi me seda väga palju ei näe.
On õige rääkida, et Jumal äratab surnuid üles.
Jumalale on kõik võimalik.
20. sajandi algul tegutses Euroopas inglane Smith Wigglesworth.
Tema töö kaudu ärkas surnuist üles vähemalt 12 inimest
ja tervenes suurel hulgal haigeid.
Rootsit külastades pandi ta vangi, mitte et ta oleks olnud petis,
vaid et ta tegeles ebaseadusliku arstimisega.
Seetõttu saadeti ta Rootsist välja.
Oleks selliseid ebaseaduslikke arstijaid rohkem.
Tänapäevased litsentsita arstid on veidi teistsugused.
Peame kuulutama tervet evangeeliumi -
sõnumit Jeesuse ristisurmast ja et Jumal tahab ilmuda,
hoolitseda omade eest ja tervendada haigeid.
Sellega lõppes tänane One Way saade.
Aitäh vaatamast!
Loodetavasti kohtume nädala pärast!
Kena õhtu jätku!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui käesolev saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi